b'\n_START_ARTICLE_\nJumalat juhlivat \xc3\xb6isin\n_START_SECTION_\nJuoni\n_START_PARAGRAPH_\nKirjan ensimm\xc3\xa4isess\xc3\xa4 osassa tutustutaan Richard Papeniin, joka l\xc3\xa4htee kotikaupungistaan Planosta opiskelemaan Vermontin Hampden Collegeen. Richard haluaisi opiskella kreikan kielt\xc3\xa4 mutta h\xc3\xa4nelle kerrotaan, ett\xc3\xa4 muinaiskreikan kurssi on t\xc3\xa4ynn\xc3\xa4, koska opettaja, Julian Morrow ottaa kursilleen vain viisi oppilasta. Richard ei kuitenkaan suostu antamaan periksi ja h\xc3\xa4n tustustuu kurssin muihin oppilaisiin. Kurssilaiset ovat tiivis ryhm\xc3\xa4, johon kuuluu vanhat yst\xc3\xa4vykset Bunny ja Henry, kaksoset Camilla ja Charles sek\xc3\xa4 Francis, kaikki rikkaista suvuista. He neuvovat Richardia miten p\xc3\xa4\xc3\xa4st\xc3\xa4 opettajan suosioon ja mukaan kurssille._NEWLINE_Syksy on leppoisa, alkoholin ja uusien yst\xc3\xa4vyyssuhteiden kyll\xc3\xa4st\xc3\xa4m\xc3\xa4 ja porukka viett\xc3\xa4\xc3\xa4 viikonloppuja Francisin maalaistalossa. Richard panee kyll\xc3\xa4 merkille, ett\xc3\xa4 jotain ep\xc3\xa4tavallista saattaa olla tekeill\xc3\xa4, mutta sivuuttaa asian olankohautuksella. Talviloman l\xc3\xa4hestyess\xc3\xa4 Richard ahdistuu, koska h\xc3\xa4n ei halua palata perheens\xc3\xa4 luokse Kaliforniaan. Muut l\xc3\xa4htev\xc3\xa4t joko sukulaistensa luokse tai Bunnyn ja Henryn tapauksessa Roomaan lomalle. Richard j\xc3\xa4\xc3\xa4 Hampdeniin talveksi, hankkii huonon asunnon ja jatkaa t\xc3\xb6it\xc3\xa4\xc3\xa4n kampuksella. Talvi on pitk\xc3\xa4 ja kylm\xc3\xa4, ja lopulta avun pyyt\xc3\xa4miseen liian ylpe\xc3\xa4 Richard sairastuu keuhkokuumeeseen ja tuupertuu l\xc3\xa4mmitt\xc3\xa4m\xc3\xa4tt\xc3\xb6m\xc3\xa4n loukkonsa lattialle. Henry, joka on palannut Roomasta aikaisin, vie Richardin sairaalaan ja ottaa h\xc3\xa4net lopputalveksi luokseen asumaan. _NEWLINE_Talviloman j\xc3\xa4lkeen jokin on muuttunut. V\xc3\xa4lit ryhm\xc3\xa4l\xc3\xa4isten kesken tuntuvat kireilt\xc3\xa4. Richard saa tiet\xc3\xa4\xc3\xa4, kuinka paljon rahaa Henry k\xc3\xa4ytti todellisuudessa rutik\xc3\xb6yh\xc3\xa4\xc3\xa4n Bunnyyn Rooman-reissulla, ja viimeist\xc3\xa4\xc3\xa4n Henryn hankkimat lentoliput Etel\xc3\xa4-Amerikkaan her\xc3\xa4tt\xc3\xa4v\xc3\xa4t h\xc3\xa4nen ep\xc3\xa4ilyksens\xc3\xa4. Lopulta Henry kertoo Richardille, ett\xc3\xa4 mytologiasta kiinnostuneet nuoret olivat syksyn aikana yritt\xc3\xa4neet ikivanhaa rituaalia, Bakkheiaa, vaipuakseen hurmioon. Vain Bunny oli j\xc3\xa4tt\xc3\xa4ytynyt viime hetkell\xc3\xa4 pois._NEWLINE_Huumeisen harhaisessa ja hurmoksellisessa tilassa joku ryhm\xc3\xa4st\xc3\xa4 oli vahingossa tappanut maanviljelij\xc3\xa4n. Bunny saa tiet\xc3\xa4\xc3\xa4 asiasta ja alkaa hiillostaa ryhm\xc3\xa4l\xc3\xa4isi\xc3\xa4. Henry p\xc3\xa4\xc3\xa4tt\xc3\xa4\xc3\xa4 vaientaa Bunnyn, jottei t\xc3\xa4m\xc3\xa4 livauta tietoa v\xc3\xa4\xc3\xa4r\xc3\xa4lle ihmiselle ja saata kaikkia heit\xc3\xa4 vankilaan. Richardkin on liian syv\xc3\xa4ll\xc3\xa4 ryhm\xc3\xa4ss\xc3\xa4 ja heid\xc3\xa4n salaisuuksissaan voidakseen per\xc3\xa4\xc3\xa4nty\xc3\xa4. Bunnyn kimppuun k\xc3\xa4yd\xc3\xa4\xc3\xa4n t\xc3\xa4m\xc3\xa4n ollessa k\xc3\xa4velyll\xc3\xa4 ja h\xc3\xa4net ty\xc3\xb6nnet\xc3\xa4\xc3\xa4n rotkoon._NEWLINE_Kirjan toinen osa kertoo Bunnyn kuoleman j\xc3\xa4lkeisest\xc3\xa4 ajasta. My\xc3\xb6h\xc3\xa4inen lumi peitt\xc3\xa4\xc3\xa4 ruumiin ja etsinn\xc3\xb6ist\xc3\xa4 syntyy valtakunnallinen uutinen. FBI saapuu selvitt\xc3\xa4m\xc3\xa4\xc3\xa4n h\xc3\xa4m\xc3\xa4r\xc3\xa4\xc3\xa4 tapausta, muttei p\xc3\xa4\xc3\xa4dy siihen tulokseen, ett\xc3\xa4 kuolema olisi murha. Bunny haudataan ja kaiken pit\xc3\xa4isi olla hyvin._NEWLINE_Bunny on kuitenkin viimeisin\xc3\xa4 p\xc3\xa4ivin\xc3\xa4 l\xc3\xa4hett\xc3\xa4nyt Julianille kirjeen, jossa h\xc3\xa4n kertoo maanviljelij\xc3\xa4n surmasta. Julian s\xc3\xa4ik\xc3\xa4ht\xc3\xa4\xc3\xa4 ja l\xc3\xa4htee pikaisesti kampukselta, sill\xc3\xa4 h\xc3\xa4n ei tahdo sekaantua asiaan. _NEWLINE_Ryhm\xc3\xa4n asetelma on muuttunut ja mielenterveydet rakoilevat. Tilanne k\xc3\xa4rjistyy siihen, ett\xc3\xa4 pahasti alkoholisoitunut Charles pelk\xc3\xa4\xc3\xa4 Henryn tappavan h\xc3\xa4netkin ja rynt\xc3\xa4\xc3\xa4 hotelliin, jossa Camilla v\xc3\xa4lttelee sairaalloisen mustasukkaista velje\xc3\xa4\xc3\xa4n. Charles yritt\xc3\xa4\xc3\xa4 ampua Henryn, mutta osuu Richardiin. Henry ampuu itse\xc3\xa4\xc3\xa4n p\xc3\xa4\xc3\xa4h\xc3\xa4n lopettaen koko selkkauksen. Muut selviytyv\xc3\xa4t ja jatkavat el\xc3\xa4mi\xc3\xa4\xc3\xa4n ajautuen erilleen.\n_START_SECTION_\nVastaanotto\n_START_PARAGRAPH_\nKriitikot  ja monet kirjailijat ovat kehuneet Donna Tartin esikoisteosta. John Grisham kehui teosta seuraavasti \xe2\x80\x9dMillainen esikoisteos! T\xc3\xa4m\xc3\xa4 tarina on joustavasti kirjoitettu, hauska, surullinen ja pelottava \xe2\x80\x93 sit\xc3\xa4 ei voi kerta kaikkiaan j\xc3\xa4tt\xc3\xa4\xc3\xa4 kesken. Sitten Vuorovetten prinssin en ole nauttinut mist\xc3\xa4\xc3\xa4n kirjasta n\xc3\xa4in paljon.\xe2\x80\x9d John Grishamin lis\xc3\xa4ksi kirjaa on kehunut my\xc3\xb6s Ruth Rendell.'